text: Skud i Hedensted: To mere anholdt
  30 april 2014 kl. 10.53
  I alt tre personer er nu anholdt for at skyde mod en mand i Hedensted. Politiet står fortsat uden motiv.
  Lokalpolitiet i Horsens har onsdag anholdt yderligere to personer, som mistænkes for at have været indblandet i en skudepisode i Hedensted tirsdag aften.
  - De er anholdt og sigtes for at have været involveret i skyderiet. Men jeg kan ikke sige mere i øjeblikket. Det er ikke engang en time siden, at vi anholdt dem, siger vicepolitiinspektør Lars Peter Madsen til Ritzau ved middagstid.
  Natten til onsdag blev en 35-årig mand anholdt og sigtet for skyderiet, som fandt sted i et industriområde i den vestlige del af Hedensted, da en mand blev opsøgt af nogle personer ved sit hjem.
  Her kom det til tumult, og der blev affyret skud. Ingen blev ramt eller kom til skade.
  Lars Peter Madsen kan endnu ikke sige noget om gerningsmændenes motiv, men oplyser, at der er tale om to mænd.
  - Og jeg kan fortælle, at de er blevet anholdt i Hedensted. Mere kan jeg ikke sige, siger han.
  Offeret er ifølge politiet en "ganske almindelig borger", og politiet sætter ikke aftenens hændelse i forbindelse med rockere eller andre grupperinger.
  De anholdte bliver formentlig fremstillet i grundlovsforhør i løbet af onsdagen.
  